U-I-313/00
Natisni
Opravilna št.:
U-I-313/00
Datum odločitve:
17. 4. 2003
ECLI:
ECLI:SI:USRS:2003:U.I.313.00
Akt:
Navodilo Ministrstva za delo, družino in socialne zadeve
Izrek:
Pobuda za začetek postopka za oceno ustavnosti in zakonitosti navodil Ministrstva za delo, družino in socialne zadeve se zavrže.
Evidenčni stavek:
Po drugem odstavku 24. člena Zakona o Ustavnem sodišču je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji Ustavnega sodišča neposreden in konkreten. Ugoditev predlogu pa mora privesti do izboljšanja njegovega pravnega položaja. Splošen in abstrakten pravni interes, ki bi ga imel kdorkoli, ne zadošča.
Geslo:
1.4.51.4. - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.

1.2.2 - Ustavno sodstvo - Vrste vlog - Vloga zasebnega organa ali posameznika.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Boža Plut, Kamnik in Društvo Ostržek Ljubljana
Datum vloge:
20. 12. 2000
Vrsta odločitve:
sklep
Vrsta rešitve:
zavrženje
Dokument:
US22305
Dokument v PDF obliki:
U-I-313-00.pdf
117 KB
Prenesite datoteko
U-I-313/00-7
17. 4. 2003
SKLEP
Ustavno sodišče je v postopku za preizkus pobude Bože Plut iz Kamnika in Društva Ostržek Ljubljana, ki ga zastopa predsednica Boža Plut, na seji dne 17. aprila 2003
sklenilo:
Pobuda za začetek postopka za oceno ustavnosti in zakonitosti navodil Ministrstva za delo, družino in socialne zadeve se zavrže.
Obrazložitev
A.
1. Pobudnika izpodbijata navodila Ministrstva za delo, družino in socialne zadeve, po katerih centri za socialno delo dodeljujejo in izplačujejo otroški dodatek. Po navedbah pobudnikov naj bi izpodbijana navodila določala, da se upošteva zgolj število otrok, za katere je podana vloga za uveljavitev otroškega dodatka, ne da bi upoštevala vrstni red rojstva otrok. Minister naj bi z izpodbijanimi navodili prekoračil svoja pooblastila.
Zatrjujeta, da so izpodbijana navodila v neskladju z Ustavo ter s Konvencijo o otrokovih pravicah. Sklicujeta se na 14., 22., 25., in 26. člen, na tretjo alinejo 53. člena in na 56. člen Ustave ter na 36. člen Konvencije o otrokovih pravicah. Predlagata, naj Ustavno sodišče izpodbijana navodila odpravi.
2. Pobudnika navodil ne konkretizirata niti s polnim naslovom niti z dnem izdaje oziroma morebitnim krajem in datumom njihove objave. Iz pobude smiselno izhaja, da naj bi bila izpodbijana navodila poslana centrom za socialno delo v času po sprejetju Zakona o spremembah in dopolnitvah Zakona o družinskih prejemkih (Uradni list RS, št. 26/99 - v nadaljevanju ZDPRe-C), tj. po 31. 3. 1999.
B.
3. Po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji Ustavnega sodišča neposreden in konkreten. Ugoditev predlogu pa mora privesti do izboljšanja njegovega pravnega položaja. Splošen in abstrakten pravni interes, ki bi ga imel kdorkoli, ne zadošča.
4. Politične stranke, društva, zbornice in združenja imajo pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj. Za pobude, ki jih ti subjekti vlagajo v imenu in zaradi interesov svojih članov, njihov pravni interes v smislu 24. člena ZUstS ni izkazan. Pobudnik Društvo Ostržek ne trdi, da bi izpodbijana navodila posegla v njegov pravni položaj kot društva, temveč svoj pravni interes utemeljuje z zatrjevanim poseganjem v interese oziroma pravni položaj članov društva. S tem pa pravnega interesa ne izkazuje, zato je Ustavno sodišče njegovo pobudo za oceno ustavnosti in zakonitosti izpodbijanih navodil zavrglo.
5. Pravnega interesa ne izkazuje niti pobudnica Boža Plut. Z odločbo Centra za socialno delo Kamnik je bil pobudnici odmerjen otroški dodatek za mladoletnega sina. Pri odmeri otroškega dodatka se je pristojni organ skliceval na določbe Zakona o družinskih prejemkih (Uradni list RS, št. 65/93 in nasl. - ZDPRe), pri tem pa je upošteval tudi spremembe, uveljavljene z ZDPRe-C. Iz odločbe ne izhaja, da bi se pri odmeri otroškega dodatka oprl na izpodbijana navodila. Ker izpodbijani akti niso bili pravna podlaga za odmero otroškega dodatka v njenem primeru, pobudnica ne izkazuje pravnega interesa za njihovo izpodbijanje. Zato je Ustavno sodišče pobudo tudi v tem delu zavrglo.
C.
6. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić